จี้ ธปท.ลดดอกเบี้ยทำQEพยุงเศรษฐกิจดิ่งเหวด่วน
นักวิชาการอดีตกรรมการ จี้ ธปท. ลดดอกเบี้ยทำQEพยุ่งเศรษฐกิจดิ่งเหวด่วน ค้านเอาเงินภาษีตั้งกองทุนพยุงหุ้น
16 มี.ค. 2563

นายอนุสรณ์ ธรรมใจ อดีตกรรมการธนาคารแห่งประเทศไทย (ธปท.) และ อดีตกรรมการนโยบายและกำกับการบริหารหนี้สาธารณะ กระทรวงการคลัง กล่าวถึง การเตรียมรับมือกับปัญหาการแพร่ระบาดของโรค Covic19 และภัยแล้ง ว่า ธปท. ควรศึกษาเพื่อเตรียมนำเอาการใช้มาตการ QE หรือมาตรการผ่อนคลายเชิงปริมาณมากเป็นพิเศษ มาใช้หากมีความจำเป็นระยะ 1-2 เดือนข้างหน้า หากคาดการณ์ว่าเมื่อประเทศไทยเข้าสู่การแพร่ระบาดระยะที่ 3 แล้วไม่สามารถควบคุมการแพร่ระบาดจนส่งผลกระทบต่อกิจกรรมทางเศรษฐกิจอย่างรุนแรง มีความเสี่ยงที่เศรษฐกิจจะเข้าสู่ภาวะความถดถอยรุนแรงมากขึ้นจนถึงขั้นเกิดวิกฤตการณ์ทางเศรษฐกิจได้
ทั้งนี้ เศรษฐกิจไทยจะมีผลกระทบทางเศรษฐกิจเช่นเดียวกับอิตาลีหรือสหรัฐอเมริกาโดยไม่สามารถควบคุมการแพร่ระบาดได้ดีนัก มาตรการ QE จะช่วยประคับประคองเศรษฐกิจและชะลอความผันผวนรุนแรงในตลาดการเงินได้มีประสิทธิภาพกว่าการดำเนินนโยบายการเงินแบบผ่อนคลายตามปรกติด้วยการลดอัตราดอกเบี้ยในสถานการณ์วิกฤติแบบฉับพลันและมีความไม่แน่นอนสูง
นายอนุสรณ์ กล่าวว่า หากควบคุมการแพร่ระบาดได้ดีในระยะที่ 3 ก็ไม่ต้องนำมาตรการ QE มาใช้ แต่ขอให้คณะกรรมการ ธปท.ศึกษาไว้ก่อน มาตรการผ่อนคลายเชิงปริมาณมากเป็นพิเศษหรือ QE พร้อมกับการลดอัตราดอกเบี้ยแรงๆ ของคณะกรรมการกำหนดนโยบายการเงินของแบงก์ชาติจะทำให้ค่าเงินบาทอ่อนค่าลงได้อีกช่วยกระตุ้นการส่งออก การท่องเที่ยวได้บ้างจากความสามารถในการแข่งขันด้านราคาที่ดีขึ้นในภาวะการชะลอตัวของอุปสงค์ของเศรษฐกิจโลก
นอกจากนี้จะช่วยดึงให้ราคาสินค้าเกษตรในรูปเงินบาทปรับตัวสูงขึ้นได้บ้าง โดยมีแรงกดดันเรื่องเงินเฟ้อน้อยมาก เนื่องจากราคาน้ำมันในตลาดโลกปรับตัวอ่อนลงต่ำสุดในรอบหลายปี ส่วนภัยแล้งที่ทำให้ผลผลิตภาคเกษตรลดลงในไทยดันให้ราคาสูงขึ้นนั้นก็จะมีผลต่ออัตราเงินเฟ้อไม่มาก เพราะราคาผลผลิตทางด้านเกษตรกรรมหลายตัวในตลาดโลกยังคงเป็นทิศทางขาลงอยู่
ขณะที่ไทยมีอัตราเงินเฟ้อต่ำและมีความเสี่ยงที่จะเกิดภาวะเงินฝืดมากกว่า มาตรการ QE การปรับลดอัตราดอกเบี้ยของธนาคารแห่งประเทศไทยจะช่วยกระตุ้นเศรษฐกิจผ่านการลงทุนและการบริโภคได้ระดับหนึ่ง รวมทั้งช่วยลดต้นทุนทางการเงินลง อย่างไรก็ตาม ประสิทธิภาพของนโยบายการเงินและกลไกการส่งผ่านการลดดอกเบี้ยจะส่งผลต่อเศรษฐกิจดียิ่งขึ้น
สำหรับแนวคิดในการจัดตั้งกองทุนพยุงหุ้น นั้น นายอนุสรณ์ กล่าวว่า ความผันผวนและความอ่อนไหวของตลาดการเงินเป็นเรื่องที่เกิดขึ้นอย่างรุนแรงมากกว่าปรกติอยู่แล้วเมื่อเจอกับปัจจัยลบที่มีความไม่แน่นอนสูง การเตรียมการในการจัดตั้งกองทุนพยุงหุ้นเพื่อสร้างความเชื่อมั่นต่อตลาดการเงินและนักลงทุน และ ชะลอผลกระทบจาก Wealth Effect ผลกระทบต่อความมั่งคั่งของนักลงทุนและส่งผลลบต่อเศรษฐกิจและความเชื่อมั่น ก็เป็นเรื่องที่สามารถนำมาพิจารณาดำเนินการได้เพื่อประคับประคองสถานการณ์
แต่การจัดตั้งกองทุนเหล่านี้ต้องไม่ใช้เงินภาษีประชาชนหรือเงินสาธารณะ และต้องมุ่งไปที่การดูแลผลประโยชน์ของกองทุนประกันสังคม กองทุน กบข. กองทุนสำรองเลี้ยงชีพของพนักงานต่างๆ เป็นต้น เพราะการขาดทุนจำนวนมากเหล่านี้ส่งผลต่อทรัพย์สินและรายได้ของที่กำลังจะเกษียณอายุ แต่พึงเข้าใจว่า หุ้นเป็นทรัพย์สิน เป็นความมั่งคั่ง (Wealth) ของเอกชน การลงทุนในตลาดการเงิน ไม่ใช่การผลิต ไม่ได้เกี่ยวข้องกับการจ้างงานหรือการสร้างรายได้โดยตรงเช่นเดียวกับการลงทุนในภาคเศรษฐกิจจริง และเป็นเรื่องของแต่ละบุคคลและนิติบุคคลแต่ละรายที่จะเลือกลงทุน จึงต้องรับความเสี่ยงตามราคาหุ้นที่ขึ้นลงอย่างผันผวนเอง
"การจัดตั้งกองทุนพยุงหุ้นจึงต้องไม่นำเงินสาธารณะมาดำเนินการ หรือ หากจะดำเนินการต้องทำอย่างระมัดระวังเพื่อไม่ให้เกิดการขาดทุนในภายหลัง การหยุดภาวะตื่นตระหนกจากการเทขายหุ้นอย่างรุนแรงควรใช้มาตรการทางด้านกฎระเบียบจะมีต้นทุนต่ำสุดต่อเศรษฐกิจส่วนรวม" นายอนุสรณ์ กล่าว